აზერბაიჯანი ევროვიზიის სიმღერის კონკურსზე (2010)

აზერბაიჯანი 2010 წლის ევროვიზიის სიმღერის კონკურსზე 17 წლის საფურა ალიზადემ წარადგინა, რომელიც მთელი ქვეყნის მასშტაბით ჩატარებული ღია ქასთინგის მეშვეობით შეირჩა. აზერბაიჯანის საზოგადოებრივმა მაუწყებელმა სიმღერა „Drip Drop“ 18 მარტს შეარჩია. ფინალი 2010 წლის 2 მარტს გაიმართა და აზერბაიჯანმა მეხუთე ადგილი დაიკავა.

 ევროვიზიამდე 
 ცეცხლის მიწა 2010 
2009 წლის ევროვიზიის სიმღერის კონკურსის დასრულებიდან მალევე აზერბაიჯანის საზოგადოებრივმა მაუწყებელმა გაავრცელა ინფორმაცია, რომ ქვეყანა შემდეგ წელს გასამართ კონკურსზეც მიიღებდა მონაწილეობას. 2010 წლის ევროვიზიის სიმღერის კონკურსისთვის აზერბაიჯანის წარმომადგენლისა და სიმღერის შესრჩევად ორი შესარჩევი ეტაპი ჩატარდა. შერჩევის პირველი ეტაპი განკუთვნილი იყო კონკურსით დაინტერესებული შემსრულებლებისთვის. მონაწილეობის მიღების მსურველ შემსრულებლებს შერჩევის პროცედურისთვის იმ კომპოზიციების კარაოკე ვერსია უნდა გაეგზავნათ, რომლის შესრულებასაც აპირებდნენ. კონკურსის მონაწილეების შერჩევისას გარდა სიმღერისა, შემსრულებელთა ცეკვის, სამსახიობო და უცხო ენების შესაძლებლობებიც გაითვალისწინეს. შემსრულებლებს ნებისმიერი კომპოზიტორისა და ნებისმიერ ენაზე შესრულებული კომპოზიციის შესრულების უფლება ჰქონდათ.

2009 წლის 8 ივლისისთვის 2010 წლის ევროვიზიის სიმღერის კონკურსზე აზერბაიჯანის წარმოდგენის სურვილი 20-მდე კანდიდატმა გამოთქვა. მათ შორის იყო მუსიკალურ ტალანტ-შოუს Yeni Ulduz-ის ბოლო სეზონის გამარჯვებული, საფურა ალიზადეც და სხვა მუსიკალური შეჯიბრებების ახალგაზრდა მონაწილეები: აზად შაბანოვი, ჩინგიზ მუსტაფაევი და ჰუსეინ აბდულაევი.

საბოლოოდ 30 კანდიდატიდან აზერბაიჯანის საზოგადოებრივმა მაუწყებელმა ექვსი მონაწილე შეარჩია. ნახევარფინალი 2010 წლის 2 თებერვალს გაიმართა ბაქოში. სამმა მონაწილემ ფინალში გამოსვლის უფლება მოიპოვა. ფინალისტებმა 3-3 კომპოზიცია შეასრულეს და გამარჯვებულიც ჟიურიმ აარჩია. აზერბაიჯანის საზოგადოებრივმა მაუწყებელმა შეჯიბრისთვის შერჩეული 6 სიმღერა 2010 წლის 30 იანვარს გამოაცხადა. ექვსივე სიმღერა ინგლისურ ენაზე იყო.

 ნახევარფინალი 
ნახევარფინალი 2010 წლის 2 თებერვალს ბაქოში ჩატარდა, სადაც ექვსმა შერჩეულმა კონკურსანტმა მიიღო მონაწილეობა. ფინალში ასპარეზობის უფლება სამმა კონკურსანტმა: მარიამ შაბანოვამ, საფურა ალიზადემ და Milk & Kisses-მ მოიპოვა. კონკურსანტებს ნახევარფინალში შესრულებული კომპოზიციები ფინალისთვის უნდა ჩაენაცვლებინათ.

კონკურსი წინა წლის ევროვიზიის სიმღერის კონკურსზე აზერბაიჯანის წარმომადგენლის, აისელ თეიმურზადეს გამოსვლით დაიწყო, რომელმაც არაშთან ერთად 2009 წლის კონკურსზე მესამე ადგილი დაიკავა. შემდეგ 2004 წლის ევროვიზიის სიმღერის კონკურსის გამარჯვებულმა რუსლანამ რამდენიმე კომპოზიცია შეასრულა: „Dance with the Wolves“, „The Girl That Rules“, „The Same Star“ და ევროვიზიაზე გამარჯვბეული სიმღერა „Wild Dances“. მონაწილეთა წარმოდგენების შემდეგ 2009 წლის ევროვიზიის სიმღერის კონკურსის გამარჯვებულმა ალექსანდრ რიბაკმა რამდენიმე ჰიტი შეასრულა, მათ შორის „Can't Take My Eyes off You"-ის ქავერ ვერსია და ევროვიზიის გამარჯვებული სიმღერის „Fairytale“ რუსულ-ინგლისურენოვანი ვერსიაც.

 ფინალი 
ფინალი ბაქოში 2010 წლის 2 მარტს გაიმართა. 2010 წლის ევროვიზიის სიმღერის კონკურსზე საქართველოს წარმომადგენელი სოფო ნიჟარაძე და წინა წლის აზერბაიჯანის წარმომადგენელი აისელ თეიმურზადე ფინალის სპეციალური სტუმრები იყვნენ. სოფო ნიჟარაძემ აზერბაიჯანის პუბლიკისთვის სიმღერა „Shine“ შეასრულა. სამმა ფინალისტმა 3-3 სიმღერა შეასრულა, რომელიც შვიდი წევრისგან შემდგარმა ჟიურიმ შეაფასა. ჟიურის გადაწყვეტილებით, 2010 წლის ევროვიზიის სიმღერის კონკურსზე აზერბაიჯანის წარმომადგენლად საფურა ალიზადე შეირჩა. 2010 წლის 18 მარტისთვის აზერბაიჯანის საზოგადოებრივმა ტელევიზიამ საკონკურსო სიმღერად სტეფან იორნისა და სანრა ბიურმანის სიმღერა „Drip Drop“ შეარჩია.

 იხილეთ ასევე 
აზერბაიჯანი ევროვიზიის სიმღერის კონკურსზე

ევროვიზიის სიმღერის კონკურსი 2010

 რესურსები ინტერნეტში 
 İTV Eurovision website
 Safura Alizade - Participant at Eurovision 2010 from Azerbaijan - Official Web-Site.
 Drip Drop - Official Eurovision Song 2010 of Azerbaijani participant.

 სქოლიო 

კატეგორია:ქვეყნები ევროვიზიის სიმღერის კონკურსზე (2010)
კატეგორია:2010 წელი აზერბაიჯანში
კატეგორია:აზერბაიჯანი ევროვიზიის სიმღერის კონკურსზე